Musiekvideo: Bouwer maak musiek saam met nuweling ABBYABBY en Bouwer Bosch tydens die verfilming van “Soos ek doen” se musiekvideo. (Foto: Verskaf) In Bouwer Bosch se nuwe enkelsnit “Soos ek doen”, wat pas uitgereik is, maak aanhangers en musiekliefhebbers kennis met ABBY, ŉ nuweling op die plaaslike musiekfront. “Soos ek doen” vertel die verhaal van hoe jy dinge moet laat gaan wat jy nie meer kan beheer of verander nie, en dinge op die beste moontlike manier moet probeer agterlaat. Liefde gaan soms tussen mense verlore, en soms is dit tyd om aan te beweeg. Bosch en ABBY se paaie het op ŉ interessante manier gekruis. Iemand wat hy ken het vir hom ŉ video gestuur waarin ABBY sing terwyl sy klavier speel. Haar talent het dadelik ŉ indruk op Bosch gemaak. Die sanger-liedjieskrywer het kort daarna met ABBY, ŉ boorling van eMalahleni (Witbank) in Mpumalanga, in verbinding getree om te hoor of sy saam met hom aan ŉ snit wou werk. Sy het nie die geleentheid deur haar vingers laat glip nie en het dadelik ingestem. “Dit is die eerste groot geleentheid om saam met iemand te werk wat in my talent glo,” sê sy. Dit was vir Bosch ook ŉ wonderlike ervaring om saam met ABBY te werk. “Ek is al lank in die musiekbedryf, maar om te dink ek weet alles sal ŉ groot fout wees. Jy moet jouself met mense omring wat beter as jy is, en ook met mense wat ŉ ander uitkyk op die lewe het. ŉ Mens kan altyd by ander leer, en deur saam met ABBY te skryf, het ek ook deurentyd iets nuuts geleer.” Bouwer Bosch en ABBY se jongste enkelsnit “Soos ek doen” is pas uitgereik. (Foto: Verskaf) Die lied is ŉ diep, rou en volwasse snit, wat deur een van Bosch se klaviermelodieë geïnspireer is. Nadat ABBY dit gehoor het, het sy die diepte van die liedjie gevoel en geweet dit sou ŉ emosionele vertolking wees. Bosch hou daarvan om elke jaar of twee met nuwe kunstenaars te werk, en te kyk hoe hy hulle kan help. “Ek probeer ŉ verskil maak met al my kennis, hulpbronne en deur lesse uit my eie foute met opkomende kunstenaars te deel. ABBY het ŉ unieke stem en die stories wat sy gaan vertel, is anders as waaraan ons tans in Afrikaans gewoond is.” Die musiekvideo van “Soos ek doen” is in Maart in Johannesburg geskiet, met Bosch en Christian Botha as regisseurs. Dit is die eerste keer dat ABBY aan ŉ musiekvideo werk, en hoewel dit ŉ senutergende ervaring was, het sy die proses darem geniet ook. Botha het met die konsep vir die video vorendag gekom. Sy idee was ŉ basiese video wat op die liedjie en lirieke, sowel as op ABBY se talent, fokus. Die video wys twee vreemdelinge wat op ŉ dak staan en saam sing. Hulle sing egter nie vir mekaar nie, maar eerder verby mekaar. “Soos ek doen” se enkelsnit en musiekvideo is op alle digitale musiekplatforms beskikbaar. Kyk hier na die musiekvideo: